Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

Xavier Rull, professor del departament de filologia de la Universitat Rovira i Virgili, va ser amenaçat ahir per un agent de la policia espanyola per haver parlat en català. ‘Si no marxa d’aquí el detindré’, li va dir entre crits. Rull va presentar una queixa perquè l’agent no l’havia atès en català, però no descarta d’ampliar-la i fer-hi constar les amenaces.

El professor es va dirigir ahir a la comissaria de Reus per a renovar el passaport. Anava acompanyat de la seva dona, que havia de fer un tràmit similar. Ambdós són de Valls, però allà la policia no fa aquesta mena de tràmits. Quan van entrar a la sala d’espera, un agent els va demanar en castellà si tenien cita. Rull va contestar que ‘sí, a dos quarts de set del vespre’, però el policia va fer mala cara i va dir: ‘Com? No l’entenc.’ ‘Divuit trenta’, va repetir el professor. L’agent va arronsar les espatlles i va tornar a dir que no l’entenia.

Davant de la intransigència del policia, Rull va demanar que l’atengués un altre funcionari. ‘No l’entenc’, li va respondre. Finalment va passar-se al castellà i va formular la mateixa demanada. ‘Aquí hi sóc jo sol i punt’, li va contestar l’agent. Fart de topar amb el mateix mur, el professor va decidir presentar una queixa per l’actitud del policia. Va abandonar la sala d’espera i es va dirigir a la zona d’atenció al públic.

Allà hi havia tres policies més. ‘Dic que vull presentar una queixa i em demanen que m’expliqui. Ho explico tot en català i després un d’ells em diu “no t’entenc”, en castellà’, explica. Rull es va dirigir directament a un segon agent per a presentar la queixa. ‘Una què? La Caixa és uns carrers més avall’, li va respondre. El darrer agent es va posar dret. ‘Vol els papers en català?’, li va preguntar en castellà. Ell va dir que sí i va presentar la queixa.

Ací la podeu consultar:

Un cop escrita i entregada, Rull va tornar a la sala d’espera. Ell i la seva parella van fer els tràmits per a renovar la documentació sense problemes. Quan marxaven de la comissaria, Rull va dir ‘fins a una altra’ a l’agent amb qui havia topat. Aquest li va barrar el pas entre crits i li va demanar el DNI. ‘Jo l’hi vaig donar, perquè sé que hi estic obligat, però no em va dir el perquè’, afirma. L’agent va prendre nota de les seves dades en un full i, tot seguit, li va etzibar: ‘Vostè què s’ha cregut. Dir-me miserable.’ La parella de Rull va voler aclarir que li havia dit ‘fins a una altra’ i no pas ‘miserable’, però el policia es va posar a cridar. ‘Si no marxa d’aquí, el detindré’, va amenaçar al professor. ‘Si ho has de fer, arresta’m ara’, li va respondre Rull. L’agent el va continuar escridassant i amenaçant de detenir-lo. Finalment, va decidir anar-se’n de la comissaria.

Ara Rull està pendent que li comuniquin el resultat de la seva queixa, i no descarta de presentar-ne una segona relatant les amenaces. ‘I mentre espero, tampoc no sé si l’agent m’acabarà denunciant. Ara mateix només sé que té les meves dades’, explica. En cas de ser denunciat, assegura que hi ha testimonis dels fets disposats a donar suport a la seva versió.